C 465/142
ET
Euroopa Liidu Teataja
6.12.2022
Neljapäev, 5. mai 2022
AG.
arvestades, et ELi ja selle ühise julgeoleku- ja kaitsepoliitika missioonide kohta on korraldatud desinformatsiooni­ kampaaniaid ja neile tuleb kiiresti anda vahendid tulemuslikuks strateegiliseks teabevahetuseks; arvestades, et desinformatsioon on läinud nii kaugele, et Prantsusmaa sõjaväge süüdistatakse vääralt Malis Gossi piirkonnas toime pandud massimõrvades, kuigi tõendid näitavad, et Wagneri rühma kuulumises kahtlustatavad Mali elanikud ja välismaalased vastutavad jõhkralt tekitatud ja eksitavate tõendite fabritseerimise eest;
AH.
arvestades, et Mali üleminekuvõimude püstitatud arvukate takistuste tulemusel jõudsid rahvusvahelised osalejad järeldusele, et tingimused sõjalise osalemise jätkamiseks Malis ei ole enam täidetud;
AI. arvestades, et Euroopa ja rahvusvahelised osalejad on oma Aafrika partnerite taotlusel leppinud kokku jätkata terrorismivastast ühismeedet Saheli piirkonnas, sealhulgas Nigeris ja Guinea lahes, ning on alustanud nendega poliitilisi ja sõjalisi konsultatsioone, et määrata 2022. aasta juuniks kindlaks ühise tegevuse tingimused;
AJ.
arvestades, et olukord Sahelis on tihedalt seotud olukorraga Guinea lahe piirkonnas; arvestades, et piraatlus on Guinea lahel endiselt julgeolekuoht; arvestades, et nõukogu on pikendanud koordineeritud merelise kohaloleku kontseptsiooni rakendamist Guinea lahel kahe aasta võrra;
1. mõistab teravalt hukka Lääne-Aafrikas ja Saheli piirkonnas esineva vägivalla ja inimeste hukkumise, sealhulgas sõjaliste operatsioonide käigus toime pandud kuritarvitused, ning väljendab muret Sahelis suurenenud ebastabiilsuse pärast, mis kahjustab asjaomaste riikide julgeolekut ja stabiilsust ning millel on sügavad piirkondlikud ja rahvusvahelised tagajärjed; väljendab solidaarsust kõigi terrorirünnakute ohvrite perekondadega kogu piirkonnas ja avaldab neile kaastunnet; väljendab veel kord oma tugevat toetust Lääne-Aafrika ja Saheli piirkonna rahvastele ning nende püüdlustele saavutada rahu, tagada inimõigused, julgeolek, stabiilsus ja majanduslik areng ning sotsiaalne ja demokraatlik edasiminek; avaldab tunnustust kohalike ja rahvusvaheliste osalejate arvukatele jõupingutustele rahu ja edasimineku toetamiseks kogu piirkonnas; tunnistab, et julgeolekuolukord Sahelis kujutab endast jätkuvalt suurt väljakutset ning et paljud tsiviilisikud kannatavad julgeoleku puudumise pärast ja langevad terrorirünnakute ohvriks;
2. rõhutab, et terviklik reageerimine Lääne-Aafrika ja Saheli ees seisvatele väljakutsetele nõuab julgeoleku-, kliima-, arengu- ja kaubanduspoliitika kooskõlastamist;
3. väljendab sügavat muret demokraatia olukorra pärast Saheli piirkonnas ja seal hiljuti toimunud riigipöörete pärast; kutsub kõiki riigipöörde läbiviijaid üles määrama selgelt kindlaks poliitilise üleminekuperioodi kestuse ning tagama kiire tagasipöördumise põhiseadusliku korra, õigusriigi ja tsiviilvalitsuste juurde ning hõlbustama läbipaistvate ja kaasavate valimiste korraldamist;
4. kordab kindlalt oma seisukohta, et mis tahes pikaajaliseks julgeoleku- ja poliitiliseks koostööks ELi osalejatega on vajalikud realistlikud ajakavad demokraatia juurde tagasipöördumiseks, sealhulgas selged ja mõõdetavad vahe-eesmärgid; tuletab meelde, et selliste realistlike ajakavade puudumisel seatakse igasugune tulevane koostöö ELi osalejatega kahtluse alla;
5. märgib, et riigipöörded nõrgestavad jõupingutusi tugevdada õigusriiki ja kindlustada valitsuse tegevuse demokraatlik legitiimsus; tuletab meelde, et tõeline demokraatiale üleminek ja demokraatlikud reformid peavad toimuma tsiviilstruktuuride juhtimisel ning need peavad võimaldama kodanikuühiskonna organisatsioonide, naiste ja noorte ning opositsioonierakondade täielikku ja aktiivset kaasamist; nõuab tungivalt, et ametivõimud austaksid ja kaitseksid Lääne-Aafrikas ja Aafrika Saheli piirkonnas meediavabadust ning kogunemis-, ühinemis- ja väljendusvabadust;
6. rõhutab, et kogu piirkonnas on vajalikud sellised tõelised dialoogid riikide tasandil, kuhu oleksid kaasatud kõik kodanikuühiskonna sektorid, et visandada selge tulevikunägemus demokraatiast, sealhulgas konkreetsed eesmärgid, mille suhtes on ühiselt kokku lepitud ja mida jagavad eri mittesõjalised ja valitsusvälised osalejad; kutsub rahvusvahelist üldsust üles toetama selle dialoogi korraldamist vahendajana;
7. rõhutab, et parim viis piirkonna ees seisvate arvukate probleemide lahendamiseks on ühtsus; toetab seetõttu ALi väljakuulutatud meetmeid ning ECOWASi poolt demokraatia ja õigusriigi kaitseks tehtud jõupingutusi;